b'\n_START_ARTICLE_\nJalkar\xc3\xa4tti\n_START_PARAGRAPH_\nJalkar\xc3\xa4tti eli levysukka on villaflanellista tehty suorakulmainen kangaskappale, jota aikaisemmin on k\xc3\xa4ytetty sukkien p\xc3\xa4\xc3\xa4ll\xc3\xa4 tai tilalla viimeksi armeijassa ja luonnossa liikuttaessa. Jalkar\xc3\xa4tit (hattarat t. s\xc3\xa4tt\xc3\xa4r\xc3\xa4t) kuuluivat perinteiseen kansanomaiseen pukeutumiseen ja s\xc3\xa4ilyiv\xc3\xa4t pisimp\xc3\xa4\xc3\xa4n miesten saappaissa ja huovikkaissa, aiemmin niit\xc3\xa4 k\xc3\xa4ytettiin my\xc3\xb6s muissa jalkineissa, kuten virsuissa. Monet etenkin vanhemmat tottuneet miehet k\xc3\xa4ytt\xc3\xa4v\xc3\xa4t niit\xc3\xa4 edelleen mielell\xc3\xa4\xc3\xa4n, koska osaavat taitella ne oikein._NEWLINE_Jalkar\xc3\xa4tin koko m\xc3\xa4\xc3\xa4r\xc3\xa4ytyy k\xc3\xa4ytt\xc3\xa4j\xc3\xa4n jalan mukaan siten, ett\xc3\xa4 r\xc3\xa4tin pituus ja leveys ovat kumpikin noin 1,5 kertaa jalkater\xc3\xa4n pituus. Jalkar\xc3\xa4tti\xc3\xa4 k\xc3\xa4\xc3\xa4ritt\xc3\xa4ess\xc3\xa4 on varottava, ettei jalkapohjan alle muodostu ryppyj\xc3\xa4, koska ne aiheuttavat hiertymi\xc3\xa4. _NEWLINE_Jalkar\xc3\xa4ttej\xc3\xa4 k\xc3\xa4ytettiin palveluksessa nahkasaappaissa ja ne imiv\xc3\xa4t marssilla erittyv\xc3\xa4n hien tehokkaasti. Huollon kannalta jalkar\xc3\xa4tti oli helpompi, koska ei tarvita erillisi\xc3\xa4 kokoja kuten sukissa.  Jalkar\xc3\xa4tti soveltuu kuitenkin parhaiten pehme\xc3\xa4pohjaisiin perinnejalkineisiin ja saappaissa sen k\xc3\xa4ytt\xc3\xb6 edellytti pitk\xc3\xa4hk\xc3\xb6\xc3\xa4 harjoittelua._NEWLINE_Jalkar\xc3\xa4tit poistettiin Suomen armeijan k\xc3\xa4yt\xc3\xb6st\xc3\xa4 v\xc3\xa4hitellen 1980- ja 1990-lukujen taitteessa. Sotilas- ja virkapukuohjeesta jalkar\xc3\xa4tit poistuivat vuonna 2001._NEWLINE_Esimerkiksi Ven\xc3\xa4j\xc3\xa4n armeija on k\xc3\xa4ytt\xc3\xa4nyt jalkar\xc3\xa4ttej\xc3\xa4 n\xc3\xa4ihin p\xc3\xa4iviin, vaikka ministeritasolla niit\xc3\xa4 jopa vastustetaan. Alun perin niiden v\xc3\xa4itet\xc3\xa4\xc3\xa4n tulleen maahan Pietari Suuren mukana Hollannista.'